Nos Jehans, sire de Choisuel, connestaubles de Burgoigne, facons savoir à touz que verrunt ces presentes lettres, que nos congnoissons et tenons en fyé de tres noble prince mon très chier seignour Robert, duc de Burgoinne, notre ville de Meuvy en la chastelerie de Choisuel, ensamble le finaige et les appartenances toutes de cele ville. Item trante muis de vin à la mesure de Beaune à pranre et recevoir dou dit mon seignour le Duc chascun an en la ville de Pomart, ensinc comme nos les havons acostumé et devons pranre de annuel et perpetuel rante. Ou tesmoing de laquel chose nos havons scelé ces lettres de nostre seaul. Donné ou Vaul de Choux landemain de la feste de Touz Sainz lan de grâce M.CC.IIIIxx doze.